Document ID: 31982R2990

Title and Content:
***** ΚΑΝΟΝΙΣΜΟΣ (ΕΟΚ) αριθ. 2990/82 ΤΟΥ ΣΥΜΒΟΥΛΙΟΥ της 9ης Νοεμβρίου 1982 περί πωλήσεως βουτύρου με ελαττωμένη τιμή στους δικαιούχους κοινωνικής αρωγής ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 12 παράγραφος 2, την πρόταση της Επιτροπής, Εκτιμώντας: ότι τα ληφθέντα στο παρελθόν μέτρα για την πώληση βουτύρου με μειωμένη τιμή στους δικαιούχους κοινωνικής αρωγής αποτελούν μέσο για τη διάθεση των πλεονασμάτων βουτύρου εντός της Κοινότητας· ότι επέτρεψαν στις κατηγορίες αυτές των καταναλωτών να καταναλώσουν συμπληρωματικές ποσότητες βουτύρου· ότι η κατάσταση της αγοράς του βουτύρου στην Κοινότητα δικαιολογεί την εκ νέου λήψη των μέτρων αυτών· ότι πρέπει πάντως να περιοριστεί η κοινοτική χρηματοδότησή τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα Κράτη μέλη εξοσιοδοτούνται να χορηγούν ενίσχυση που επιτρέπει την αγορά βουτύρου με μειωμένη τιμή από τους δικαιούχους κοινωνικής αρωγής. Άρθρο 2 Τα Κράτη μέλη λαμβάνουν όλα τα κατάλληλα μέτρα για να διασφαλιστεί ότι από την ενίσχυση επωφελούνται αποκλειστικά οι δικαιούχοι κοινωνικής αρωγής και ότι αυτή χορηγείται μόνο για τις ποσότητες που δεν υπερβαίνουν την προσωπική τους κατανάλωση. Άρθρο 3 Κατά παρέκκλιση από το καθεστώς του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970, περί χρηματοδοτήσεως της Κοινής Γεωργικής Πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (4), το γεωργικό ταμείο προσανατολισμού και εγγυήσεων, τμήμα « Εγγυήσεων», χρηματοδοτεί ενισχύσεις που χορηγούνται για την αγορά βουτύρου με μειωμένη τιμή από τους δικαιούχους κοινωνικής αρωγής μόνον μέχρι του ποσού 80 ECU ανά 100 kg βουτύρου. Άρθρο 4 Ο κανονισμός (ΕΟΚ) αριθ. 1762/78 (5) καταργείται. Άρθρο 5 Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 9 Νοεμβρίου 1982.

Classification Labels:
185
139

Label Descriptions:
{"185": "Κοινωνική ενίσχυση", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 2763
712
1005
5268
1004

EuroVoc IDs (Expanded): 2763
712
1005
5268
1004

Dataset Source: meu

Split: train